作者:皮日休
標題:魯望示廣文先生吳門二章，情格高散，可醒俗態，因追想山中風度，次韻屬和，存於詩編，魯望之命也
內容:我見先生道，休思鄭廣文。鶴翻希作伴，鷗卻覓為群。逸好冠清月，高宜著白雲。朝廷未無事，爭任醉醺醺。能諳肉芝樣，解講隱書文。終古神仙窟，窮年麋鹿群。行廚煮白石，臥具拂青雲。應在雷平上，支頤複半醺。